Aalborg Pirates er fortsat i gang med at forstærke sig inden den kommende sæson og fredag har klubben offentliggjort at man har skrevet kontrakt for den kommende sæson med forward David Brine. Brine kommer til Aalborg fra sydkoreanske High1. Her lavede han i den seneste sæson 51 point i 41 kampe. Han har desuden spillet to sæsoner i kroatiske Medvescak Zagrab og har masser af erfaring fra den amerikanske AHL-liga, der er en udviklingsliga for NHL. - David vil give os lederskab og erfaring med sine over 300 AHL-kampe. Han har en fantastisk arbejdsmoral, og vi forventer at han leverer kvalitet i sit offensive spil, siger trænerteamet i Aalborg Pirates Paul Thompson og Ronny Larsen. - Han giver os en god størrelse på midten, og han er en spiller, der har kvaliteter i begge ender af banen, siger trænerne.
Canadiske David Brine skal være pirat i den kommende sæson.